KIRJALLINEN KYSYMYS E-1052/02 esittäjä(t): Laura González Álvarez (GUE/NGL) komissiolle. Lor Arcosin kaatopaikkasuunnitelma (Navarra, Espanja).



Virallinen lehti nro 301 E , 05/12/2002 s. 0080 - 0081



KIRJALLINEN KYSYMYS E-1052/02 esittäjä(t): Laura González Álvarez (GUE/NGL) komissiolle (17. huhtikuuta 2002) Aihe: Lor Arcosin kaatopaikkasuunnitelma (Navarra, Espanja) Viime syyskuussa Los Arcosissa (Navarrassa) esiteltiin suunnitelma 2 kilometriä pitkän ja 650 metriä leveän teollisuusjätteelle tarkoitetun suurkaatopaikan rakentamiseksi. Yhteensä hanke käsittää 1 250 000 m2 maa-alaa erikoisjätteen hautaamiseksi maan alle ikuisiksi ajoiksi. Abengoan tytäryhtiön Befesan vetämä hanke on samanlainen kuin sen Nervaan (Huelvassa) rakentama kaatopaikka, josta tuli jokin aika sitten kuuluisa jätteiden aiheuttamien lukuisten tulipalojen vuoksi. Toisaalta Navarran tämän alueen asukkaat tietävät, että yritystä on rangaistu useaan otteeseen myrkyllisten jätteiden virheellisestä käsittelystä sen Cartagenassa sijaitsevalla kaatopaikalla. Äskettäin noin 30 000 ihmistä osoitti mieltään Los Arcosiin suunnitteilla olevan kaatopaikan rakentamista vastaan. Tietääkö komissio tästä suunnitelmasta? Onko hankkeelle anottu yhteisön rahoitusta? Voiko komissio ilmoittaa, voidaanko tapaukseen soveltaa seuraavia direktiivejä: - direktiivi 85/337/ETY(1) tiettyjen julkisten ja yksityisten hankkeiden ympäristövaikutusten arvioinnista; - direktiivi 91/156/ETY(2) jätteistä annetun direktiivin 75/442/ETY(3) muuttamisesta, jonka mukaan jäsenvaltioiden on toteutettava tarvittavat toimenpiteet sen varmistamiseksi, että jätteet hyödynnetään tai niistä huolehditaan vaarantamatta ihmisten terveyttä ja käyttämättä menettelyjä tai menetelmiä, joista voi aiheutua vahinkoa; - direktiivi 96/82/EY(4) vaarallisista aineista aiheutuvien suuronnettomuusvaarojen torjunnasta; - direktiivi 84/360/ETY(5) teollisuuslaitosten aiheuttaman ilman pilaantumisen estämisestä? Mihin toimenpiteisiin komissio aikoo ryhtyä sen takaamiseksi, että kyseisessä tapauksessa noudatetaan yhteisön lainsäädäntöä, varsinkin yllämainittuja direktiivejä? (1) EYVL L 175, 5.7.1985, s. 40. (2) EYVL L 78, 26.3.1991, s. 32. (3) EYVL L 194, 25.7.1975, s. 39. (4) EYVL L 10, 14.1.1997, s. 13. (5) EYVL L 188, 16.7.1984, s. 20. Margot Wallströmin komission puolesta antama vastaus (17. kesäkuuta 2002) Komissio ei ole tietoinen parlamentin jäsenen esittämistä seikoista. Kirjallisesta kysymyksestä ei käy selvästi ilmi, onko kyse myrkyllisten jätteiden kaatopaikkaa vai jätteenkäsittelylaitosta koskevasta hankkeesta. Tämän epäselvyyden vuoksi komissio ei voi täsmentää sitä yhteisön lainsäädäntöä, jota voitaisiin soveltaa tässä tapauksessa. Tämän kohdan selkeyttämiseksi komissio on pyytänyt Espanjan viranomaisilta lisätietoja asianomaisesta hankkeesta. Tämän vuoksi komissio voi tällä hetkellä vain vahvistaa, että tässä tapauksessa sovelletaan tiettyjen julkisten ja yksityisten hankkeiden ympäristövaikutuksen arvioinnista 27. kesäkuuta 1985 annettua neuvoston direktiiviä 85/337/ETY(1), jota on muutettu 3. maaliskuuta 1997 annetulla neuvoston direktiivillä 97/11/EY(2) Parlamentin jäsenen mainitsemien muiden direktiivien osalta on täsmennettävä, että tällä hetkellä saatavien tietojen perusteella ei voida tarkistaa, onko mainittuja direktiivejä sovellettava. Komissio toteuttaa perustamissopimusten valvojana kaikki tarvittavat toimenpiteet sen takaamiseksi, että yhteisön lainsäädäntöä noudatetaan tässä tapauksessa. Toissijaisuusperiaatteen sekä rakennerahastojen yleisistä säännöistä 21. kesäkuuta 1999 annetun neuvoston asetuksen (EY) N:o 1260/1999(3) mukaisesti jäsenvaltiot vastaavat sekä hankkeiden valinnasta että niiden täytäntöönpanosta. Komissio onkin ottanut yhteyttä Espanjan viranomaisiin saadakseen tietoja tämän hankkeen mahdollisesta yhteisrahoituksesta, ja se ilmoittaa parlamentin jäsenelle tutkimustensa tuloksista. (1) EYVL L 175, 5.7.1985. (2) EYVL L 73, 14.3.1997. (3) EYVL L 161, 26.6.1999.